का द्वारिका लौटने का उचित प्रबन्ध करके सात्यकि अपने चुनिन्दा रथियों सहित स्वामी के दल से आ मिलें। अब इस दल में केवल तीन प्रमुख योद्धा और इने-गिने परिश्रमी साथी रह गये थे। यह छोटा-सा दल हरिद्वार से निकलकर बीच के मार्ग से ब्रह्मावर्त में से यमुना-तट पर आ गया। यह वही नदी थी, जिसके तट पर श्रीजी का बचपन रमणीय क्रीड़ा में व्यतीत हुआ था। उसके जल में स्नान करके सूर्यदेव को अर्घ्यदान देते हुए श्रीजी ने, सबको सुनाई दे इस प्रकार जोर से कहा- "यमुनाः पुनातु माम्।" वह सुनकर भी चुप रहे देवरजी
की ओर मुस्कराते हुए देखकर उन्होंने कहा, "बन्धु, सुना नहीं क्या तुमने ? तुम भी वही कहोउच्च स्वर में।"
बिना कुछ पूछे देवरजी ने यमुना-जल से अर्ध्यदान देते हुए स्वीकृति-सूचक ग्रीवा हिलाकर वही दोहरा दिया। अमरनाथ गुफा के हिमलिंग दर्शन के लिए आतुर श्रीजी सरस्वती नदी को पार कर मत्तमयूर राज्य में उतरे। समीप के पंचनद राज्य की सीमा से होकर विपाशा, शतद्रु, इरावती, चन्द्रभागा नदियों के तट पर बसे वाहीक, केकय, मद्र राज्यों को पीछे छोड़कर अन्त में गोनर्द के कश्मीर राज्य में हिमवान की खड़ी चढाई की तलहटी में आ गये।
उनके साथ कुछ ही वीरों के होने से और श्रीजी की दूरदर्शिता, सतर्कता के कारण मार्ग में आये राज्यों के नरेशों, महारथियों, मल्ल - गदावीरों को तनिक भी भनक नहीं लगी कि स्वयं द्वारिकाधीश उनके प्रदेश से गुजर रहे हैं। यही तो श्रीजी की विशेषता थी । गदायुद्ध में अथवा किसी भी द्धन्द्धयुद्ध में श्रीजी के दाँव-पेंचों का अनुमान उनका प्रतिस्पर्धी कभी भी नहीं कर सकता था। द्वारिका के किसी भी योद्धा को कभी पता नहीं चलता था कि श्रीजी कब उसको बुला लेंगे और किस कार्य-पूर्ति के कर्मयोग में लगा देंगे। उनसे मिलने आनेवाले अथवा अनुरोधपू